Paterna exigeix a la futura Autoritat Metropolitana de Transport que la millora de la Línia 2 sigui un projecte prioritari
01/12/2016

# Paterna exigeix a la futura Autoritat Metropolitana de Transport que la millora de la Línia 2 sigui un projecte prioritari

[![Reunión Pasos a nivel Favepa,  FGC y el Alcalde](/images/noticias/2016/12/reunion-fgv.jpg)](/images/noticias/2016/12/reunion-fgv.jpg)

01.12.2016

El Ple de l'Ajuntament va aprovar ahir per unanimitat una moció socialista per aconseguir un major finançament estatal del transport públic i la millora de la Línia 2 com a actuació preferent

L'Ajuntament de Paterna reclama a la conselleria d'Habitatge, Obres Públiques i Vertebració del Territori que, a través de la futura Autoritat de Transport Metropolità de l'àrea de València, done prioritat a la millora de la Línia 2 de MetroValencia al seu pas per Paterna.

Així ho va acordar ahir el ple municipal després d'aprovar, per unanimitat de tots els grups polítics, la moció socialista que reivindicava la necessitat d'invertir en la millora del funcionament del transport públic a Paterna per aconseguir una mobilitat més eficient i un desenvolupament urbà sostenible.

En la proposta aprovada també se sol•licita a la conselleria augmentar, en la major mesura del possible, horaris i freqüències de pas, incrementar la franja d'hores punta i disminuir els “dies extraordinaris”, sempre garantint la seguretat en la circulació als trens. Així mateix, també es demana a conselleria l'adequació de les línies, estacions i trens a la normativa en accessibilitat.

Tal i com recorda l'Alcalde de Paterna, Juan Antonio Sagredo “aquest acord és un pas en més del full de ruta marcat pel Govern de Paterna per optimitzar els serveis de transport públic a Paterna en general i del metre en particular i s'uneix a les actuacions que estem duent a terme per a millorar la seguretat ferroviària en el municipi i que es materialitzarà en breu amb la supressió de dos passos a nivell i la construcció d'un pas inferior en la carretera de Manises”.

Referent a això, el primer edil també ha destacat que l'Ajuntament de Paterna ha aconseguit la col•laboració de la conselleria en la supressió d'aquestos dos passos a nivell de manera que, mentre que l'administració autonòmica s'encarregarà de la redacció i supervisió del projecte constructiu i execució de l'obra, l'Ajuntament assumirà el seu finançament, en el qual invertirà 3 milions d'euros.

Així mateix, Sagredo ha recordat que l'equip de govern tambè destinarà, i en el marc de l'II Pla Transforma, més de 130.000 euros a la realització d'un estudi per a la implantació de mesures de seguretat en tots els passos a nivell de Paterna.

Respecte a altres accions empreses per l'Executiu de Paterna per millorar la seguretat ferroviària en el municipi, l'Alcalde s'ha referit al conveni de col•laboració interinstitucional subscrit fa uns mesos amb la UPV per aprofundir en la millora de la seguretat dels passos a nivell del municipi i a les diferents reunions mantingudes al llarg de l'any amb FGV, amb FAVEPA i amb la Plataforma 15 Minuts per col•laborar en la millora de la mobilitat a Paterna.